Da la ventira sin autras vias

Da Silvia Buscher

Evelyne Studer aveva tschernì la professiun da manischunza da camiuns. La giuvna aveva gugent la lavur dira e giudeva la libertad sin rodas - enfin ch'ella ha gì in grev accident ed è vegnida paralisada. En in batterdegl era tut auter. Ils siemis èn svanids ed han fatg plaz als dubis. Entant na guarda la dunna da 35 onns en la sutga cun rodas betg pli enavos. Ella ha uss chattà ina nova ventira sin autras vias e guarda enavant cun fidanza.

A prima vista na ves'ins en Evelyne Studer la manischunza da camiuns. En mintga cas na cunfa ella al maletg usità ch'ins fa da la glieud da questa professiun. Evelyne è creschida si a Zofingen e pli tard ad Aarwangen, nua che ses geniturs avevan in restaurant. Là ha ella emprendì gia baud da sa gidar en il manaschi ed è sa decidida in di da surpigliar in'activitad che vala anc adina sco in pau exotica per dunnas.
Ins sto esser bun da manevrar ils gronds camiuns exact sin il centimeter, en tuttas situaziuns, sin tut las vias, en las pli stretgas stortas e tras la pli graschla entrada. Qua ston ins esser fit da corp e d'olma, avair in chau cler ed ina sanadad robusta, e forsa er in zic talent, manegia Evelyne Studer modestamain. “Gist uschè impurtant è il transport, il chargiar e stgargiar la rauba, la finala è quai l'intent da l'entira activitad.” La lavur al guvernagl è plitost solitaria. Ils contacts persunals cun collegas sa fan surtut sin ils plazs da stgargiada da plazzals, fabricas, staziuns u en ils restaurants lung las autostradas. Discussiuns pli lungas èn plitost raras.

L'impurtant è l'urari. Insaquants pleds gentils - e gia ses'ins puspè al guvernagl e na sa, sch'ins sa vesa forsa puspè insanua insacur. Sin viadi vegn barattà las infurmaziuns impurtantas regularmain sur natel. Era sur distanza sa manifestescha la gronda solidaritad dals umans activs en questa branscha. Els na laschan in l'auter a mesa via.

Evelyne Studer ha er transportà uschenumnada rauba privlusa. Talas incumbensas èn ina distincziun ed expriman gronda fidanza. Ina curta glischur sbrinzla en ils egls stgirs da la giuvna dunna e svanescha ladinamain. In'ambivalenza che sa manifestescha adina puspè durant ch'ella raquinta. Curt s'avra ses intern e sa serra immediat puspè, sco sch'i fiss stà in sbagl gia enriclà. Ils 17 da mars 1997 ha ella da far in transport da bischens da chanalisaziun da Kappel SO ad Yverdon. La damaun marvegl curt avant las 5 festina Evelyne da buna luna sur il parcadi vers ses camiun. Quel era vegnì chargià la saira avant per ch'ella possia gist partir la damaun. Svelt raiva ella sin il char annex, controllescha la chargia tenor las prescripziuns cun egliada d'experta ed intginas manadas da rutina. Tut en urden. Ella sfruscha la pulvra dals mauns, raiva en la cabina da manischunza e serra per insaquantas secundas ils egls. Co ch'ella giauda questas uras matutinas! Esser pronta per la lavur cura ch'il mund dorma anc e l'aurora cumpara gist a l'orizont, quai leventa en ella bunamain in sentiment euforic che tut saja pussaivel. Ella maina la clav da contact.

Il davos transport 
A las 7 e 30 charrescha Evelyne gia sin il plazzal ad Yverdon. Il capolavurer fa segn da salid e dirigia ella en il lieu da stgargiada. Strusch stizzà il motor descenda ella da sia cabina. Ella va davos tar il char annex e schlucca l'arretaziun. Quella tegna ensemen ils bischens emplunads sin trais nivels. Nunspetgadamain vegn liber il bischen suren e croda giu. Evelyne vegn tutgada al chau ed al dies e bittada per terra. Ella perda immediat la schientscha. Ils lavurers curran natiers ed alarmeschan immediat il medi d'urgenza. 

Sfurmiclar en las chommas 
Curt pli tard sa dasda Evelyne Studer puspè e constatescha cun anguscha in sfurmiclim en omaduas chommas che sa mida curt pli tard en ina marvezza totala. Ella smina ch'i pudess esser insatge nausch. Instinctivamain prova ella da dar dumogn a la panica creschenta cun sa sugerir: “...quai vegn tut puspè en urden.” 
Cun sirena e glisch blaua vegn ella transportada en il ospital dad Yverdon. Sin ils maletgs da radiografia ves'ins il spustament massiv tranter il 12avel spinal dal pez ed il spinal da las ancas. L'examinaziun neurologica diagnostitgescha ina paralisa totala dad omaduas chommas. Immediat vegn la pazienta transportada cun helicopter en il ospital d'universitad da Losanna. Ils spinals spustads e fendids vegnan stabilisads operativamain, la paraplegia cumpletta resta dentant. Curt suenter vegn Evelyne transportada a Nottwil en il Center svizzer dals paraplegichers. Là cumenzan gia en la staziun intensiva las mesiras cumplessivas da reabilitaziun. Precautamain, ma en tutta sinceradad, vegn la pazienta preparada sin la perspectiva da stuair passentar sia vita futura en la sutga cun rodas. Confurm a ses caracter pragmatic fa ella adina puspè frunt a la dira realitad e cumenza a sa distatgar dal giavisch primar da guariziun. 

In process lung e dir 
Per la dunna giuvna da 29 onns nun è quest process sa splegà a moda uschè simpla e leva sco quai ch'ins po raquintar oz. Evelyne Studer: “Ils problems betg vesaivels tar ina paralisa, sco per exempel la paralisa da la scufla e da la beglia, èn bler menders che la sutga cun rodas. Mintgatant dubitava jau che jau vegnia a fin cun tut quai.” Evelyne sa regorda dentant cun engraziaivladad dal sustegn medicinal, terapeutic ed uman ch'ella ha survegnì a Nottwil. Ella è vegnida accumpagnada da di e da notg a moda attentiva e professiunala. Mai è ella stada suletta cun in problem u in aspect da ses patir. “En temps da desperaziun e revolta”, raquinta ella, “hai jau era resentì il succurs pastoral sco in agid essenzial per chattar ina nova orientaziun.” Ils custs betg cuvrids per render l'abitaziun accessibla cun la sutga cun rodas e per la motorisaziun ha surpiglià la Fundaziun svizra per paraplegichers. Quai ha spargnà ad ella quitads supplementars, pertge che las dumondas d'assicuranza èn restadas ditg betg scleridas - e n'èn anc oz betg regladas.
Suenter tschintg mais è l'emprima reabilitaziun en il CSP Nottwil ida a fin cun success. Evelyne Studer era preparada e plain fidanza che questa “midada da rodas” - dal camiun en la sutga cun rodas - en ina vita totalmain differenta reusseschia. A blers auters eri er gartegià. Ed il fatg ch'ella po da tut temp dumandar cussegl ed agid a Nottwil, dat ad ella anc oz la segirezza necessaria. Plain curaschi ha ella cumbattì las malsegirezzas e la tema da l'avegnir ed ha fatg la patenta d'ustiers per qua tras avair meglras schanzas professiunalas. Cunquai ch'ella è da caracter plitost solitari era ella en privel da sa retrair e da s'isolar. Perquai è ella sa sfurzada sapientivamain dad ir tranter la glieud. En quel reguard ha er sia amia Magy Muri giugà ina rolla impurtanta.

Inscunter casual cun consequenzas 
Cura che Evelyne Studer ha inscuntrà avant dus onns Beat Pisa, na pudevan omadus betg savair ch'els stettian a l'entschatta d'ina nova perioda - cuminaivla - da la vita. Beat era engaschà ad ina vernissascha sco musicist e chantadur che gudogna ina part da ses da viver cun tals engaschaments. L'emprim discurs tar in sitg è stà per omadus simpatic, ma nunliant. Omadus avevan fatg avant nauschas experientschas cun amicizias. Per Beat Pisa eri l'emprim contact persunal insumma cun ina persuna impedida. Cura che Evelyne raquintava, s'avriva per el in nov mund ed el tadlava cun gronda attenziun. Na, i n’è betg stà l’amur a prima vista, sincereschan omadus riend. Però: Beat sa regorda exact, per el aveva Evelyne da bell'entschatta in'aura speziala. Els èn s'inscuntrads pli savens ed ils discurs vegnivan adina pli lungs. “In di sun jau daventà conscient che jau na pertschaveva daditg betg pli la sutga cun rodas. Perencunter sentiva jau ina ferma affecziun per questa dunna extraordinaria. Jau l'admir ed hai grond respect per quai che Evelyne presta e dumogna mintga di. Ella fa quai super!”
La paraplegicra daventa mamma 
Per Evelyne ha cumenzà in temp da ventira, sco ch'ella n'aveva anc mai vivì avant. Il giavisch cuminaivel da star ensemen e da fundar ina famiglia han els prest pudì realisar. Il bab da Beat ha mess a disposiziun l'abitaziun en l'emprim plaun da sia chasa a Reinach AG. L'installaziun d'ina plattafurma idraulica externa ed intginas adattaziuns en cuschina e bogn han fatg l'abitaziun accessibla en sutga cun rodas. Nunemblidaivel alura il mument cura ch'igl era segir ch'Evelyne saja en speranza. Ils nov mais da spetga èn passads senza naginas difficultads corporalas. Il sulet che fascheva quitads a la mamma en speranza era a l'entschatta ina fasa da schigliusia exprimida che la turmentava e ch'inquietava Beat. Tuttenina era ella vegnida tschiffada da la tema ch'ella na plaschia betg pli a ses partenari. “En quest mument bramava jau da puspè pudair chaminar”. Per fortuna pudeva ella discurrer avertamain da ses problem. E Beat ha prendì serius la crisa. EI ha renunzià a sias represchentaziuns da trategnider ed ha cumprovà cun quest pass sia prontezza da prender serius ses matrimoni. Evelyne ha puspè chattà ses equiliber intern ed è sa preparada cun plaschair sin la maternitad. Ella era loscha da ses venter adina pli radund. Ils blers sa legravan cun ella, ma auters exprimivan er lur critica: “Quella sto gea guardar per sasezza - ed ussa anc quai! Co duai quai ir a finir?” Evelyne n'ha dentant betg sa laschà embrugliar da questa offaisa.

La vita da famiglia en il center 
Sauna e viscla è naschida la figlia Elena ils 26 d'avrigl 2002 ed ha purtà ina nova dimensiun en la vita da ses geniturs. Ella ha fatg in grondius svilup ed è daventada ina mattetta allegra cun in scharm gia uss irresistibel. Dapi ch'ella po seser è ella dapertut da la partida. La pitschna ha svelt emprendì da tegnair la ballantscha sin la schanuglia da la mamma. Ella sa tegna cun las chommas ed equilibrescha a moda lucca tut ils moviments da la sutga cun rodas. En la saivina sto ella ir mo sch'i na va propi betg auter. Nagut d'extraordinari. “Jau na ma differenziesch strusch d'autras mammas. Mo che nus duas faschain forsa inqual chaussa in pau curius, u betg Elena!” Quai tuna allegher ed Evelyne è segira ch'ella po accumpagnar vinavant il svilup da sia figlia gist sco in'autra mamma.
Il bab Beat Pisa ha avert dacurt in chantun da marenda a la via principala a Holziken AG. Sia avertadad spontana e ses senn d'ospitalitad vegnan speranza a pussibilitar en curt in'existenza modesta a la pitschna famiglia. En mintga cas lavura el fitg persuenter e serva ses giasts da las 7 la damaun enfin las 8 la saira. Vacanzas n’èn betg planisadas e la scolaziun en chant classic planisada vegn per entant spustada. Ma la ventira na chatt'ins tuttina betg en il lontan, mabain a chasia.

Sumbrivas supprimidas 
Evelyne Studer n'ha betg pli quintà cun tanta ventira e plaschair en sia vita. Mo insatge sa zuppa anc en in chantun da l'olma. Ella dat ina respirada profunda, ma na guarda davent e na guntgescha er betg: “Tras mes accident hai jau pers tut ils contacts cun mes anteriurs collegas da lavur. Quai è da chapir, pertge che danunder duessan els savair tge ch'è succedì. En la vita da chauffeur na vegn ins betg en stretg contact in cun l'auter ed i na po strusch dar amicizias sco en in lieu da lavur fix. Ils contacts èn però fitg cordials e sincers. Jau sun vegnida stratga andetgamain or da quest ambient. Mintgatant pertschaiv jau tuttenina che jau spetg sin in signal da glisch, cura ch'in camiun passa speravi.” La finala è in tal stà durant onns ses segund dachasa, numnadamain in vehichel dal tip Scania 111. Adina da la partida en la cabina eran Quanto, il chaun-luf fidaivel ed il pitschen corv da taila sco mascotta obligatorica... Quai fiss uss finalmain ditg. Evelyne è vesaivlamain levgiada. Tgi sa, forsa sa regorda insatgi auter era d'inscunters da pli baud e prenda en maun il telefon. Far reviver istorgias, baterlar da quai e da tschai. Na datti betg pli tes “brummi”, il Scania 111 verd? Na, quel è daditg en pensiun, sco che Evelyne ha sezza intervegnì. Exista anc la tavla cun il num? Evelyne na sto studegiar ditg. Ella dirigia sia sutga vers ina stgaffa e prenda or da quella la tavletta anc tut en urden. E co fiss quai cun ina visita tar la Scania Truck SA a Murgenthal?
Ina conclusiun sapientiva
Ditg e fatg. Là en il parc dals vehichels stattan anc adina ils “elefants” impressiunants en lingia guliva. Evelyne n'è strusch pli d'enconuscher. Las retegnientschas èn superadas definitivamain, cura che Peter Plüss, proprietari da la firma, enconuscha Evelyne e s'avischina ad ella. Evelyne traglischa sur l'entira fatscha, examinescha ils gigants cun egliada entusiastica e va dad in tar l'auter ventiraivla ed incapabla da discurrer. Elena senta l'agitaziun da la mamma e commentescha la scena impressiunanta cun ses baterlim divertent. Tut agitada vul ella tschappar cun ses maunins sia fatscha reflectada en las parts da crom glischantas dal motor. “Mabain, quai era mes mund da pli baud”, scutina la dunna en la sutga cun rodas per sasezza. “Nagina tema, jau na vi turnar enavos. Ma i fa bain da trair endament anc ina giada tut qua en quest lieu ed alura far ina fin sapientiva.” E l'avegnir, Evelyne? La resposta dat Elena, l'argient viv, cun ses givels e ses tschantscherlim charin, quai che vul bain dir: “Tge dumonda. Jau sun ussa qua e la finala la preferida da mia mamma!” “Psst - nit so lut!” scutina Evelyne e serra ses uffant en bratsch plain affecziun.